Verohallinnon mukaan verovuosi 2014 näyttää menneen ihan hyvin monella yrityksellä.

Yritysten odotettua parempi vuosi näkyy yhteisöjen maksamien tuloverojen arvioitua pienempänä laskuna.

Verovuodesta 2014 lähtien yhteisöverokanta laski 24,5 prosentista 20 prosenttiin. Se näkyi yhteisöverojen määrän pienenemisenä.

Kohtalaisen hyvä vuosi useille yrityksille

Yhteisöt joutuivat maksamaan verovuonna 2014 tuloveroja yhteensä 4,4 miljardia euroa. Verokertymä laski vuoteen 2013 verrattuna 249 miljoonaa euroa, eli 5,4 prosenttia.

Lasku ei ollut yhtä suuri kuin yhteisöveroprosentin mekaanisesti laskettu alennus, 18 prosenttia.

Verohallinnon mukaan verovuosi 2014 vaikuttaa menneen kohtalaisen hyvin monilla yrityksillä. Laajamittaisesta yritystoiminnan piristymisestä ei voida puhua, mutta ei myöskään tilanteen huononemisesta.

Tuloveroja maksoi yhteensä 108 000 yhteisöä. Lisäksi yhteisöt maksoivat Yle-veroa 21 miljoonaa euroa.

Verohallinnosta korostetaan, että yhden vuoden yhteisöverotuotosta ei voi varmasti kertoa veromuutosten vaikutuksista verokertymään. Yhteisöverotuotossa on vuosittain 100 -200 miljoonan heittoja molempiin suuntiin johtuen muun muassa yritysten tappioista ja viennistä. Viime vuonna myös yhteisöverovelvollisia oli muutama prosentti enemmän kuin edellisenä vuonna.

Mätkyjä useammille yhteisöille kuin palautuksia

Ennakonpalautuksia maksettiiin 46 000 yhteisölle yhteensä 405 miljoonaa euroa, mikä on 14,9 prosenttia vähemmän kuin vuonna 2013. Keskimääräinen palautus on reilut 8 700 euroa.

Jäännösveroja tulee maksettavaksi 51 000 yhteisölle yhteensä 349 miljoonaa euroa, joka 2,7 prosenttia vähemmän kuin edellisvuonna. Keskimääräinen jäännösvero on 6 850 euroa.

Yhteisöjen ennakonpalautukset ja jäännösverot voivat vaihdella huomattavasti vuosittain. Syynä tähän on yhteisöjen verotettavien tulojen suhdanneherkkyys ja yhteisöjen ennakkoperintä, joka ei huomioi yhteisöjen toimintaympäristössä tapahtuvia muutoksia kovin reaaliaikaisesti.

Verohallinto maksaa keräämänsä yhteisöasiakkaiden tuloverot valtiolle, kunnille ja seurakunnille. Vuonna 2014 valtion osuus tuloveroista oli 2,7 miljardia euroa, kuntien osuus 1,6 miljardia euroa ja seurakuntien osuus 124 miljoonaa euroa.

Korjaus kello 11.06: Tuloveroja maksoi yhteensä 108 000 yhteisöä.